આવી પદ્ધતિ નેશનલ ડિફેન્સ એકેડમી અને નેવલ એકેડમી અપનાવે છે. તેના આધારે આ મોડેલ તૈયાર થયું છે, પણ અહીં ફરક એ છે કે આ વિદ્યાર્થીઓ માટે છે. બીજું 25 લાખ જેટલી વિશાળ સંખ્યામાં વિદ્યાર્થીઓ આ પરીક્ષાઓ આપે છે. તેના કારણે ખાનગી શિક્ષણના ખંધા, ખાઉધરા, કમાણીના લાલચુ સંચાલકો માટે મોટું માર્કેટ ખોલી આપવામાં આવ્યું છે. બીજું પરીક્ષા ઓનલાઇન લેવાશે. તેનો અર્થ એ થયો કે ગ્રામીણ વિસ્તારના વિદ્યાર્થીઓને વધારે નુકસાન થશે. ગામે ગામે પીસી પહોંચી ગયા છે, પણ દરેક વિદ્યાર્થી તેના પર સતત બેસીને તેનાથી સારી રીતે પરિચિત થઈ શકતો નથી. નાના નાના નગરોમાં કમ્પ્યૂટર પર નાનામાં નાનું કામ કરવા માટે સાયબર કાફે અને તેના અણઘડ સંચાલકો પર આધાર રાખવો પડે છે. આવા વિસ્તારોમાં ઓનલાઇન પરીક્ષા માટે વિદ્યાર્થીઓએ સાયબર કાફેની દયા પર અને આવડત પર નિર્ભર રહેવું પડશે.